

VLADA REPUBLIKE HRVATSKE

Zagreb, 12. svibnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured potpredsjednika Vlade Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjenama Uredbe o Uredu potpredsjednika Vlade Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 22. i članka 30. stavka 1. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), a u vezi s člankom 54. stavkom 1. Zakona o sustavu državne uprave („Narodne novine“, broj 66/19.), Vlada Republike Hrvatske je na sjednici održanoj \_\_\_\_\_\_\_\_\_ 2022. donijela

**U R E D B U**

**o izmjenama Uredbe o Uredu potpredsjednika Vlade** **Republike Hrvatske**

**Članak 1.**

U Uredbi o Uredu potpredsjednika Vlade Republike Hrvatske („Narodne novine“, broj 88/20.), u naslovu i cijelom tekstu Uredbe riječ: „potpredsjednik“ zamjenjuje se riječju: „potpredsjednica“ u odgovarajućem broju i padežu.

**Članak 2.**

U članku 2. stavak 1. mijenja se i glasi:

„Ured obavlja savjetodavne, analitičke, stručne i administrativne poslove za potrebe potpredsjednice Vlade Republike Hrvatske (u daljnjem tekstu: potpredsjednica Vlade), a osobito poslove:

- sustavnog praćenja i analize javnih politika i upravnih područja iz djelokruga potpredsjednice Vlade radi izrade stručnih mišljenja i studija

- stručne obrade i pripreme materijala potrebnih za sudjelovanje potpredsjednice Vlade u radu stalnih radnih tijela Vlade Republike Hrvatske (u daljnjem tekstu: Vlada), Užeg kabineta Vlade, Vlade i Hrvatskoga sabora

- izrade prijedloga akata koji se predlažu Vladi na donošenje

- pripreme sastanaka te izrade materijala potrebnih za sudjelovanje potpredsjednice Vlade na sastancima

- stručne pripreme i organizacije posjeta i sastanaka potpredsjednice Vlade u zemlji i inozemstvu

- koordinacije aktivnosti potpredsjednice Vlade

- suradnje s tijelima državne uprave, jedinicama područne (regionalne) i lokalne samouprave, predstavništvima međunarodnih institucija u Republici Hrvatskoj i organizacijama civilnoga društva

- praćenja izrade i provedbe strateških dokumenata i akcijskih planova u upravnim područjima iz djelokruga potpredsjednice Vlade

- sudjelovanja u radu radnih skupina, povjerenstava i savjeta

- sudjelovanja na konferencijama, stručnim skupovima i javnim manifestacijama

- postupanja po predstavkama, molbama, upitima i drugim podnescima fizičkih i pravnih osoba upućenim potpredsjednici Vlade

- druge poslove po nalogu potpredsjednice Vlade.“.

**Članak 3.**

Predstojnik Ureda, uz prethodnu suglasnost tijela državne uprave nadležnog za službeničke odnose, uskladit će Pravilnik o unutarnjem redu Ureda s odredbama ove Uredbe u roku od 15 dana od dana njezina stupanja na snagu.

**Članak 4.**

Predstojnik Ureda donijet će rješenja o rasporedu državnih službenika na radna mjesta u roku od 15 dana od dana stupanja na snagu Pravilnika o unutarnjem redu Ureda iz članka 3. ove Uredbe.

**Članak 5.**

Ova Uredba stupa na snagu prvoga dana od dana objave u „Narodnim novinama“.

KLASA:

URBROJ:

U Zagrebu,

PREDSJEDNIK

mr. sc. Andrej Plenković

**O B R A Z L O Ž E N J E**

Člankom 22. stavkom 1. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), određeno je da se za potpredsjednika Vlade koji nije čelnik ministarstva ustrojava Ured potpredsjednika Vlade.

Ured potpredsjednika Vlade Republike Hrvatske osnovan je Uredbom o Uredu potpredsjednika Vlade Republike Hrvatske („Narodne novine“, broj 88/20.).

Nakon imenovanja potpredsjednice Vlade Republike Hrvatske, koja nije čelnica ministarstva potrebno je uskladiti naziv Ureda u Ured potpredsjednice Vlade Republike Hrvatske.

Ujedno se mijenja članak 2. stavak 1. Uredbe, kako bi se preciznije i potpunije utvrdili poslovi koji se stvarno obavljaju u Uredu potpredsjednice Vlade.

Prijedlogom uredbe ne mijenja se okvirni broj državnih službenika u Uredu potpredsjednice Vlade Republike Hrvatske.

Prijedlogom uredbe obvezuje se predstojnik Ureda da, u roku od 15 dana od dana stupanja na snagu Uredbe, uskladi Pravilnik o unutarnjem redu Ureda, uz prethodnu suglasnost tijela državne uprave nadležnog za službeničke odnose.

Radi učinkovitog funkcioniranja potpredsjednice Vlade koja nije čelnica ministarstva i Ureda potpredsjednice Vlade predlaže se da ova uredba stupi na snagu prvoga dana od dana objave u „Narodnim novinama“.